6แบงก์ลุยอี-เพย์เมนต์
จับมือติดตั้งเครื่องรับบัตร4แสนเครื่องทั่วประเทศ
11 มิ.ย. 2559

จับมือติดตั้งเครื่องรับบัตร4แสนเครื่องทั่วประเทศ
โพสต์ทูเดย์ - แบงก์ 6 แห่ง จับมือลุยตั้งเครื่องรับบัตรกว่า 4 แสนเครื่องทั่วประเทศ หนุนอี-เพย์เมนต์ของรัฐบาล
รายงานข่าวจากธนาคารไทยพาณิชย์ เปิดเผยว่า ขณะนี้ ธนาคารพาณิชย์ 6 แห่ง ประกอบด้วย ธนาคารไทยพาณิชย์ ธนาคารกรุงไทย ธนาคารกรุงศรีอยุธยา ธนาคารทหารไทย ธนาคารธนชาต และธนาคารออมสิน ได้ลงนามร่วมกันในการพัฒนาโครงสร้างพื้นฐานเพื่อเพิ่มประสิทธิภาพระบบการชำระเงินของไทย โดยเตรียมแผนการติดตั้งเครื่องรับบัตรร่วมกันกว่า 4 แสนเครื่องทั่วประเทศ เพื่อลดการลงทุนที่ซ้ำซ้อน ซึ่งจะส่งผลให้ผู้ประกอบการร้านค้าติดตั้งเครื่องรับบัตรได้ในราคาที่ถูกลง ลดภาระค่าใช้จ่ายและค่าธรรมเนียมจากการติดตั้งเครื่องรับบัตร หนุนให้เกิดการใช้จ่ายผ่านบัตรอย่างแพร่หลายตามนโยบายระบบการชำระเงินแห่งชาติ หรืออี-เพย์เมนต์ (National E-Payment) 
ทั้งนี้ ภายใต้ความร่วมมือนี้ ธนาคารทั้ง 6 แห่งตกลงจะร่วมมือกันวางเครื่องรับบัตร ซึ่งมีทั้งเครื่องอีดีซี และเครื่องรับบัตรผ่านสมาร์ทโฟนหรือแท็บเล็ต (mPOS) ให้กับร้านค้า และบริษัทภาคเอกชนทั้งขนาดใหญ่และขนาดเล็ก รวมถึงหน่วยงานภาครัฐ เบื้องต้นจะวางในจุดที่ได้รับรายชื่อจากกระทรวงการคลัง โดยเครื่องรับบัตรดังกล่าวสามารถรับได้ทั้งบัตรเดบิตและบัตรเครดิต รวมฟังก์ชั่นการใช้งานพิเศษต่างๆ ในเครื่องเดียว ทำให้เครื่องรับบัตรของธนาคารสมาชิก 1 เครื่อง สามารถรับบัตร และใช้ฟังก์ชั่นพิเศษของบัตรที่เป็นของธนาคารสมาชิกด้วยกัน
นอกจากนี้ ธนาคารสมาชิกมีแผนจะลดอัตราค่าธรรมเนียมของบัตรเดบิตให้ต่ำลงกว่าค่าธรรมเนียมในปัจจุบัน โดยเฉพาะค่าธรรมเนียมของบัตรเดบิตที่เป็นของธนาคารสมาชิก ขณะเดียวกันผู้บริโภคจะได้รับความสะดวก และความปลอดภัยในการใช้จ่าย โดยขณะนี้อยู่ระหว่างการรอให้กระทรวงการคลังมีข้อสรุปเกี่ยวกับการมอบหมายผู้รับผิดชอบโครงการก่อน